NARIADENIE KOMISIE (ES) č. 1587/2006
z 23. októbra 2006,
ktorým sa mení a dopĺňa nariadenie Rady (ES) č. 765/2006 o reštriktívnych opatreniach proti prezidentovi Lukašenkovi a niektorým predstaviteľom Bieloruska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 765/2006 z 18. mája 2006 o reštriktívnych opatreniach proti prezidentovi Lukašenkovi a niektorým predstaviteľom Bieloruska (1), a najmä na jeho článok 8 písm. a),
keďže:
(1)
V súlade s nariadením (ES) č. 765/2006 všetky finančné prostriedky a hospodárske zdroje, ktoré patria prezidentovi Lukašenkovi, sú v jeho vlastníctve, držbe alebo pod jeho kontrolou, ako aj všetky finančné prostriedky a hospodárske zdroje, ktoré patria, sú vo vlastníctve, držbe alebo pod kontrolou niektorých ďalších predstaviteľov Bieloruska, ktorí sú zodpovední za porušenie medzinárodných volebných noriem počas prezidentských volieb v Bielorusku 19. marca 2006 a za zásah proti občianskej spoločnosti a demokratickej opozícii, a s nimi spojených fyzických alebo právnických osôb, subjektov alebo orgánov uvedených v prílohe I k uvedenému nariadeniu, sa zmrazujú.
(2)
Rozhodnutím Rady 2006/718/SZBP (2) bola zmenená a doplnená príloha IV k spoločnej pozícii 2006/276/SZBP (3), v ktorej sa ustanovuje zoznam fyzických a právnických osôb, subjektov a orgánov, na ktoré by sa malo vzťahovať zmrazenie finančných prostriedkov a hospodárskych zdrojov ustanovené v spoločnej pozícii. Príloha I by sa preto mala zodpovedajúcim spôsobom zmeniť a doplniť.
(3)
S cieľom zabezpečiť, aby opatrenia ustanovené v tomto nariadení boli účinné, musí toto nariadenie nadobudnúť účinnosť bezodkladne,
PRIJALA TOTO NARIADENIE:
Článok 1
Príloha I k nariadeniu (ES) č. 765/2006 sa týmto mení a dopĺňa tak, ako je stanovené v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. októbra 2006